Kelliem għall- Izvilupp Socjali u Ekonomiku - Alternattiva Demokratika L- Orizzont , 3 ta' Diċembru 2008 Fl- aħħar , pajjiżna qiegħed jiddiskuti riformi strutturali fis- sistema edukattiva . Għandna sistema edukattiva tajba , li għamlet kisbiet kbar tul is- snin , mill- introduzzjoni ta' edukazzjoni universali u b' xejn sar- riformi fl- Università li waslet għal tkabbir enormi fil- popolazzjoni studenteska . Minkejja dawn il- kisbiet u oħrajn , pajjiżna qiegħed jaqa' lura f' bosta affarijiet meta nqabblu lilna nfusna ma' pajjiżi oħrajn fl- Unjoni Ewropea . Għandna fost l- ogħla livelli ta' illiterriżmu fl- UE , u għandna l- iktar persentaġġ baxx ta' studenti li jkomplu jistudjaw wara l- edukazzjoni sekondarja . Studji soċjoloġiċi juru li mhux kulħadd qiegħed jibbenefika bl- istess mod mis- sistema edukattiva tagħna . Ġeneralment , dawk li ġejjin mill- klassijiet soċjali ta' fuq qegħdin iġibu riżultati aħjar minn dawk li ġejjin mill- klassi tal- ħaddiema u minn kategoriji soċjali inqas privileġġjati . Fl- Università iktar hemm ċans li ssib studenti li ġejjin minn lokalitajiet tal- klassijiet ta' fuq milli minn lokalitajiet tal- klassijiet ta' taħt . Dan bl- ebda mod ma jfisser li min ġej mill- klassijiet soċjali ta' fuq huwa iktar intelliġenti jew kapaċi . Bosta studji soċjoloġiċi juru li hemm fatturi varji li jwassal għal din it- tip ta' inugwaljanza . Fost affarijiet oħrajn , hemm fatturi materjali bħall- ammont ta' flus u riżorsi li jkollhom it- tfal għad- dispożizzjoni tagħhom . Iżda hemm ukoll fatturi oħrajn kulturali , fejn ġeneralment , it- tip ta' lingwa , diskors u aspettattivi kulturali li ssib fl- iskejjel huma iktar viċin dawn użati min- nies li ġejjin mill- klassijiet ta' fuq . Dan jista' jwassal għal xokk kulturali għal tfal li ġejjin mill- klassijiet ta' taħt , li minn età żgħira jibdew jaqtgħu qalbhom mis- sistema edukattiva . L- Eżami tal- Junior Lyceum xejn ma jgħin f' dan ir- rigward . Dawk li ma jgħaddux ta' spiss jiġu ttimbrati bħala telliefa , liema timbru kemm -il darba jeħel fuq l- istudent , tant li l- istess student jibda' jemmen li mhuwiex kapaċi . Dan kemm -il darba jwassal għall- aljenazzjoni mill- edukazzjoni u konsegwentament , għal nuqqas ta' kwalifiċi fost eluf ta' studenti . Huwa għalhekk li kull min jemmen fil- ġustizzja soċjali l- ewwel , għandu jappoġġja l- proposta għal sistema edukattiva komprensiva , waħda fejn l- ' istreaming ' jinqata' u minflok ikun hemm klassijiet bi studenti ta' abilitajiet imħalltin . Riċerka soċjoloġika turi li studenti " iktar tajbin " ma jmorrux lura b' din it- tip ta' sistema , iżda għall- kuntrarju , studenti " inqas tajbin " iktar hemm ċans li jmorru tajjeb . Ir- riforma diġà bidet permezz tal- kulleġġi , fejn tfal ta' skejjel differenti tpoġġew fl- istess bini u qegħdin iqattgħu iktar ħin flimkien . Bl- eliminazzjoni ta' l- ' istreaming ' , inkunu mxejna pass ieħor 'il quddiem , pass kuraġġjuż li ħadu ħafna pajjiżi oħrajn , u pass li qed jiġi rrakkomandat mill- esperti fil- qasam edukattiv , wara snin ta' riċerka bbażata fuq dak li qiegħed jiġri fil- ħajja ta' kuljum f' sistemi edukattivi madwar id- dinja . Riforma bħal din hija waħda mhux biss iktar demokratika u soċjalment ġusta , iżda ukoll waħda li tista' tħalli riżultati prammatiċi bħal titjib fil- ħiliet u kwalifiċi tal- istudenti kollha biex b' hekk ikunu f' qagħda aħjar li jsibu x- xogħol , f' kuntest ekonomiku globali li jeħtieġ abilitajiet li dejjem qegħdin jinbidlu . Iżda tajjeb li din ir- riforma tkun studjata sew u li tassew ikun hemm l- involviment tal- protagonisti kollha f' dan il- qasam . Mhux qed nitkellem biss dwar l- amministraturi , l- għalliema u l- istudenti , iżda qed nitkellem ukoll dwar il- komunitajiet lokali , il- ġenituri u s- soċjetà ċivili . Jeħtieg li l- iskejjel ma jkunux sempliċiment bini fejn isir tagħlim obbligatorju , iżda li dawn jinbidlu f' ċentri ta' demokrazija ta' kuljum , bil- parteċipazzjoni ta' residenti , għaqdiet mhux governattivi ( bħal dawk kulturali , sportivi , soċjali u ambjentali ) u oħrajn li tassew jistgħu jgħinu biex ikun hemm sens ta' ' ownership ' u ta' parteċipazzjoni attiva fl- edukazzjoni għall- ħajja ta' kuljum . Fuq kollox jeħtieġ li r- riforma ssir bil- għaqal u li kulħadd ikun imħarreġ u ppreparat sew għaliha . Affarijiet bħall- kundizzjonijiet ta' xogħol u l- pagi tal- għalliema u ħaddiema oħrajn , bilfors iridu jiġu kkonsidrati , u huwa għalhekk li jkun importanti li l- unjins għandhom ikunu involuti sew f' din ir- riforma . Fl- aħħar nixtieq nikkonkludi li ma naqbilx ma' min qed jgħid li din hi riforma mingħajr politika u ideoloġija . Għall- kuntrarju , jekk tiġi implimentata sew din tista' tkun riforma tassew progressiva , waħda ibbażata fuq l- ugwaljanza , il- ġustizzja soċjali u d- demokrazija ta' kuljum .